
ОБЩЕСТВЕНО ОБСЪЖДАНЕ НА МЕЖДИНЕН ПРЕГЛЕД НА ЗНАЧИМИТЕ ПРОБЛЕМИ ПРИ УПРАВЛЕНИЕТО НА ВОДИТЕ В ИЗТОЧНОБЕЛОМОРСКИ РАЙОН ЗА БАСЕЙНОВО УПРАВЛЕНИЕ

ПРОТОКОЛ

от среща с представители на заинтересованите страни от области Пазарджик и Софийска за горно поречие на река Марица

13 април 2022 г. 

[bookmark: _GoBack](Хибридна среща, проведена едновременно онлайн чрез платформата Zoom и присъствено в Гранд хотел „Хебър“, зала „Хебър“, гр. Пазарджик)

Участници в срещата: 30. В онлайн срещата участваха 14 представители на заинтересованите страни от следните институции и организации: „Дънди Прешъс Металс“ Инк., „НЕК“ ЕАД, Община Септември, Община Челопеч, Регионална инспекция по околна среда и води (РИОСВ) - София, Изпълнителна агенция по околна среда (ИАОС) РЛ Пловдив, „Напоителни системи“ ЕАД - клон София, Регионална дирекция по горите (РДГ) - София, „Водоснабдяване и Канализация“ (ВиК) ЕООД - София, Басейнова дирекция „Източнобеломорски район“ (БДИБР), Международна банка за възстановяване и развитие (МБВР). Участниците в присъствената среща бяха 16, представители на заинтересованите страни от следните институции: „Елхим Искра“ АД, „Асарел-Медет“ АД, „Еко Антрацит“ ЕАД, Регионална здравна инспекция (РЗИ) - Пазарджик, Областна дирекция (ОД) „Земеделие“ - Пазарджик, РДГ - Пазарджик, РИОСВ - Пазарджик, ИАОС РЛ Пловдив, БДИБР, МБВР.  
Срещата беше открита от г-н Васил Узунов, директор на дирекция „Планове и разрешителни“ в Басейнова дирекция „Източнобеломорски район“ (БДИБР). Той приветства участниците, като отбеляза, че това е пета и последна среща за обществени консултации по доклада за Междинен преглед на значимите проблеми при управлението на водите в Източнобеломорски район за басейново управление (ИБРБУ). Г-н Узунов подчерта, че среща е част от консултациите предвидени в първия етап от подготовката на Плановете за управление на речните басейни (ПУРБ) и е за горното поречие на р. Марица. Той посочи, че целта на тези консултации е да се обсъдят основните проблеми по отношение въздействието върху водните обекти в областите Пазарджик и Софийска. Г-н Узунов изтъкна, че докладът за Междинен преглед на значимите проблеми при управлението на водите в Източнобеломорски район за басейново управление е публикуван за консултации със заинтересованите страни и широката общественост преди шест месеца (15.10.2021 г.) и допълни, че мнения, бележки и коментари могат да се представят в писмена форма по имейл и по пощата на БДИБР и МОСВ до 18.04.2022 г. В заключение г-н Узунов подчерта, че обратната връзка от участниците е от голямо значение за следващия етап на разработване на ПУРБ и призова всички да вземат отношение в дискусията. 
Г-н Марин Маринов (МБВР) представи резултатите от Междинния преглед на значимите проблеми при управлението на водите в Източнобеломорски район за басейново управление. В презентацията си той припомни, че основният законодателен инструмент на Европейския съюз (ЕС) при управлението на водите е  Рамковата директива за водите (РДВ) 2000/60/ЕС, която е транспонирана в националното законодателство в Закона за водите. Г-н Маринов подчерта, че РДВ въвежда принципа на управлението на водите на басейнов принцип, като това се извършва на основата на най-малката единица за управление на водите – водните тела, а основният инструмент, за постигането на заложените цели в нея, са ПУРБ, чрез които да се постигне или запази „доброто състояние“ на водите.
Г-н Маринов изтъкна, че целта на Междинния преглед на значимите проблеми при управлението на водите е именно информиране на заинтересованите страни и широката общественост за най-значимите проблеми при управлението на водите, на този най-ранен етап от разработването па ПУРБ. Той апелира участниците в срещата да бъдат активни и да дадат своите коментари и предложения, относно същността на проблемите и възможностите за преодоляване на тези идентифицирани проблеми, тъй като по този начин ще се получи обективно, обосновано актуализиране на екологичните цели и програмата от мерки в ПУРБ. 
Г-н Маринов посочи, че основният модел, който се използва при интегрираното управление на водите е моделът „Движещи сили“ – „Натиск“ – „Състояние“ – „Въздействие“ – „Отговор“. Този модел е в съответствие с принципите на РДВ, отразява взаимовръзките между антропогенен натиск и въздействие върху водите и представя информация за предприети или планирани действия за постигане или запазване на добро състояние на водите. Този модел е използван и при разработването на Междинния преглед на значимите проблеми при управлението на водите, тъй като отразява взаимовръзката между причините и последствията, и представя информация за действията, които са предприети или са планирани, за да бъдат постигнати целите. Г-н Маринов отбеляза, че този принцип се базира на разбирането, че обществото и отделни икономически елементи упражняват определен вид натиск върху околната среда, в частност водите, и променят тяхното качество и количество. Тези промени налагат определени действия, за да бъдат спазени извикванията за постигането на целите на РДВ, а именно „добро състояние“ на водите.
Г-н Маринов представи основните характеристики на ИБРБУ, който включва водосборните басейни на реките: Марица, Тунджа, Арда и Бяла. Площта на басейна е 35 277 km2, или 32% от територията на страната. В обхвата на басейна са разположени 91 общини в 12 административни области и 1776 населени места, като в тях са съсредоточени 30% от населението на България. Той допълни, че в ИБРБУ има идентифицирани 311 повърхностни водни тела и 41 подземни. 
Идентифицираните значими проблеми при управлението на водите в ИБРБУ, представени от г-н Маринов включват:
· Замърсяване с органични вещества и биогенни елементи (азот и фосфор):
· от отпадъчни води от населени места и производствени обекти;
· от селскостопански практики – земеделие и животновъдство;
· комбинирано въздействие на замърсяването от биогенни вещества;
· Химично замърсяване на повърхностните води (приоритетни вещества и специфични замърсители);
· Натиск от водовземане и физически модификации;
· Натиск върху количеството и качеството на подземните води;
· Изменение на климата (наводнения и засушаване);
· Недостиг на вода;
· Други проблеми – разпространение на инвазивни видове, транспорт, нерегламентирано замърсяване с битови отпадъци, малък брой учредени СОЗ на водоизточниците за питейно-битово водоснабдяване (ПБВ), унищожаване на хабитати с крайречна растителност, добив на инертни материали, увреждащи практики при почистване на речните корита, използване на септични ями в населените места без канализационни системи.
Презентацията „Междинен преглед на значимите проблеми при управлението на водите в ИБРБУ“ е приложена към настоящия протокол (Приложение 2).
Дискусията беше открита от г-жа Добринка Караджова (координатор на Обществени консултации при актуализация на ПУРБ, МБВР).
Поради липса на въпроси и становища от участниците в зала и онлайн, срещата бе закрита от г-н Узунов. Той припомни, че становища в писмен вид могат да се представят по имейл и по пощата на БДИБР и МОСВ до 18.04.2022 г. Г-н Узунов отбеляза, че от БДИБР са започнали да подготвят Регистър с информация за постъпилите мнения, забележки и въпроси, като същият ще бъде публикуван. Той допълни, че Междинният преглед за значимите проблеми при управлението на водите е документ, който няма да бъде променян и че той дава първоначална информация, която ще бъде доразвита в ПУРБ. Г-н Узунов посочи, че следващите обществени консултации ще се проведат във връзка с проекта на ПУРБ и мерките за постигане целите на РДВ.

Приложения:
1. Приложение 1 - Дневен ред
2. Приложение 2 - Презентация – „Междинен преглед на значимите проблеми при управлението на водите в ИБРБУ“

